DEĊIŻJONI TAL-KUNSILL
tat-13 ta’ Marzu 2006
li temenda d-Deċiżjonijiet 2001/507 u 2001/509 bil-ħsieb li r-Regolamenti 109 u 108 tal-Kummissjoni Ekonomika għall-Ewropa tan-Nazzjonijiet Uniti (UN/ECE) dwar tajers b’wiċċ ġdid isiru obbligatorji
(2006/443/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Deċiżjoni tal-Kunsill 97/836/KE tas-27 ta’ Novembru 1997 bil-ħsieb ta' l-adeżjoni mill-Komunità Ewropea għall-Ftehim tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni tal-preskrizzjonijiet tekniċi uniformi għall-vetturi bir-roti, tagħmir u partijiet li jistgħu jkunu mqiegħda u/jew jintużaw fuq vetturi bir-roti u l-kondizzjonijiet għal rikonoxximent reċiproku ta’ approvazzjonijiet mogħtija fuq bażi ta’ dawn il-preskrizzjonijiet (“Ftehim Rivedut 1958”) (1), u b’mod partikolari Artikolu 3(3), it-tieni inċiż ta’ Artikolu 4(2) u Artikolu 4(4) tagħha,
Wara li kkunsidra l-proposta mill-Kummissjoni,
Wara li kkunsidra l-kunsens tal-Parlament Ewropew (2),
Billi:
(1)
Ir-Regolamenti 109 u 108 tan-UN/ECE wasslu għall-armonija fir-rekwiżiti għat-tajers b’wiċċ ġdid u għal-livell għoli ta’ sigurtà u protezzjoni ta’ l-ambjent. Huma ppermettew ħelsien fiċ-ċirkolazzjoni ta’ tajers b’wiċċ ġdid.
(2)
Bid-Deċiżjoni 97/836/KE l-Komunità saret Parti Kontraenti għall-Ftehim Rivedut 1958 tan-UN/ECE. Bid-Deċiżjonijiet 2001/507/KE (3) u 2001/509/KE (4), il-Komunità aderiet għar-Regolamenti 109 u 108 tan-UN/ECE, rispettivament. Bl-adeżjoni ma’ dawk ir-Regolamenti, il-Komunità kkommettiet li taċċettahom bħala alternattivi għal-leġiżlazzjoni Komunitarja, skond id-dispożizzjonijiet ta’ Artikolu 2 u 3 tal-Ftehim Rivedut 1958. Madankollu, sabiex tapplika dawk ir-Regolamenti fuq bażi obbligatorja, dispożizzjoni għal dak l-iskop għandha titniżżel fil-liġi Komunitarja skond l-Artikolu 4 (4) tad-Deċiżjoni 97/836/KE.
(3)
Minħabba l-firxa limitata ta’ l-azzjoni regolatorja meħtieġa, mhuwiex xieraq li l-applikazzjoni obbligatorja taż-żewġ Regolamenti ssir billi tiġi adottata Direttiva kif sar fid-Deċiżjonijiet 2001/507/KE u 2001/509/KE.
(4)
Id-Deċiżjonijiet 2001/507/KE u 2001/509/KE għandhom jiġu emendati għaldaqstant,
IDDEĊIEDA KIF ĠEJ:
Artikolu 1
Id-Deċiżjoni 2001/507/KE hija emendata kif ġej:
1)
L-Artikolu waħdieni jiġi mibdul b’dan li ġej:
“Artikolu Waħdieni
Il-Komunità Ewropea għandha taderixxi mar-Regolament 109 tal-Kummissjoni għall-Ewropa tan-Nazzjonijiet Uniti li jikkonċerna l-approvazzjoni għall-produzzjoni ta’ tajers pnewmatiċi b’wiċċ ġdid għall-vetturi kummerċjali u t-trejlers tagħhom.
Sa mitt-13 ta’ Settembru 2006 d-dispożizzjonijiet tar-Regolament 109 kif imniżżla fl-Anness għandhom japplikaw bħala kondizzjoni obbligatorja għat-tpoġġija fuq is-suq tal-Komunità ta’ tajers b’wiċċ ġdid li jaqgħu fil-kamp ta' applikazzjoni ta’ dak ir-Regolament.”
2)
It-test tar-Regolament UN/ECE 109 mehmuż mad-Deċiżjoni 2001/507/KE qed jiġi mibdul bit-test imniżżel fl-Anness I ta' din id-Deċiżjoni.
Artikolu 2
Id-Deċiżjoni 2001/509/KE hija emendata kif ġej:
1)
L-Artikolu waħdieni jiġi mibdul b’dan li ġej:
“Artikolu Waħdieni
Il-Komunità Ewropea għandha taderixxi għar-Regolament 108 tal-Kummissjoni Ekonomika għall-Ewropa tan-Nazzjonijiet Uniti li jikkonċerna l-approvazzjoni għall-produzzjoni ta’ tajers pnewmatiċi b’wiċċ ġdid għal vetturi tal-mutur u t-trejlers tagħhom.
Sa mitt-13 ta’ Settembru 2006 d-dispożizzjonijiet tar-Regolament 108 kif imniżżla fl-Anness għandhom japplikaw bħala kondizzjoni għat-tpoġġija fuq is-suq tal-Komunità ta’ tajers b’wiċċ ġdid li jaqgħu taħt il-kamp ta' applikazzjoni ta’ dak ir-Regolament.”
2)
It-test tar-Regolament UN/ECE 108 mehmuż mad-Deċiżjoni 2001/509/KE qed jiġi mibdul bit-test imniżżel fl-Anness II ta' din id-Deċiżjoni.
Magħmula fi Brussell, nhar it-13 ta Marzu 2006.